Triin Tulev

Triin Tulev (sündinud 18. juulil 1986) on eesti modell, näitleja, DJ ja jurist. Triin Tulev on Eesti Juristide Liidu liige aastast 2018. Triin Tulev on õppinud Georg Otsa nimelises Tallinna Muusikakoolis kooridirigeerimist ning Tallinna Ülikoolis inglise keelt ja kultuuri. Ta on lõpetanud klavessiini eriala VHK Muusikakoolis. 2019. aastal lõpetas ta Tallinna Ülikooli ühiskonnateaduste instituudis õigusteaduse eriala bakalaureuseastme, 2021. aastal Tartu Ülikooli õigusteaduskonna magistriõppe. Lõputöö teema oli "Validity of reservations to international treaties", juhendaja Lauri Mälksoo. Triin Tulev paluti Tartu Ülikooli poolt 2021 aasta õigusteaduskonna magistriastme lõpuaktusel magistrantide lõpukõne pidama. 2005. aastal osales ta koos Sille Suttinguga TV3 teleseriaalis "Lihtne elu". Tegemist oli Eesti versiooniga USA teleseriaalist "Simple life". Ta on mänginud TV3 seriaalis "Kodu keset linna" Katariinat (2005–2006), ETV seriaalis "Ohtlik lend" Dorist (2006) jt. 2011. aastal mängis Tulev kõrvalosa Hollywoodi komöödias "Hangover 2". 2012. aastal mängis Tulev kõrvalosa (Rootsi tüdrukut, kes sai 2004. aastal Aasiat laastanud tsunamikatastroofis kannatada) filmis "Impossible", mille peaosades olid Naomi Watts ja Ewan McGregor. Film kandideeris Kuldgloobusele, Watts naispeaosatäitja Oscarile. 2013. aastal mängis Triin Tulev Eesti kunstniku Martin Saare filmis "Andy Warhol in Estonia" Warholi muusat. Aastatel 2015–2016 mängis Triin Tulev üht peaosa Komöödiateatri lavastuses "Kurt, tumm ja pime läksid kohtingule". Laurent Baffie näidend „Les Bonobos“ esietendus Pariisi Theatre du Palais-Royalis 2011. aastal ja seda on menukalt mängitud mitmes riigis. Aastatel 2008–2012 kuulus Triin Tulev Aasia modelliagentuuri Phuket Top Models. Ta oli modelliks muuhulgas sellistele brändidele nagu Swarovski, dekoratiivkosmeetikabrändile Make Up Store, bikiinibrändidele Phuket Mermaids ja Katalina Collection, siidikuninga Jim Thompsoni isikunimelisele brändile Jim Thompson, Bestway, orgaaniliste rõivaste poele Lav Organic Lifestyle, naturaalsele energiajoogile Ibiza Recharge, vabaajarõivaste brändile Double Red, luksusrannarõivastebrändile Gottex jne. Tema kui modelliga reklaame on avaldatud USA-s, Tais, Itaalias, Venemaal, Rumeenias, Hispaanias, Eestis jne. Triin Tulev alustas DJ-na 2006. aastal. Tema mängitavad žanrid on funky house ja deep house. 2013. aastal asutas Tulev koos Itaaliast pärit DJ Kikko J-ga peosarja "Goldfingers", mille raames anti välja ka samanimelised house-muusika albumid. Tulev on DJ-na mänginud muusikat aastatel 2006–2020 Eestis, Lätis, Tais ja Singapuris. Eestis töötas ta klubides Privé ja Club Hollywood ning lounge'is Varblane, kus tal oli omanimeline Triin Tulevi VIP-lounge. Lätis oli ta resident-DJ klubis EGO, Tais klubides Club Lime, Stereo Lab ja Indochine ning Singapuris klubis Indochine. 2012. aastal andis Tulev koostöös Club Hollywoodiga välja heategevusliku muusikakogumiku "Usk. Lootus. Armastus". Tulud annetati Eesti puuetega laste lasteaedadele. 2013. aastal mõisteti Triin Tulevi endine elukaaslane, tolleaegne Keila Hooldusravihaigla juht Rasmus Vesiloo riigikohtus süüdi naise peksmises. Vesiloo tunnistati süüdi selles, et ta 24. augusti 2013. aasta hilisõhtul tungis kallale enda elukaaslasele, lõi teda korduvalt kätega vastu pead ja nägu, põhjustades kannatanule valu ja tervisekahjustused. Tulevi sõnul peksis mees teda ajal, mil naine oli rase, ja lootele osaks saanud raskete vigastuste tõttu pidi Tulev lapsest loobuma. Rasmus Vesiloo kaitsja oli Aadu Luberg. Süüdistatava taktika seisnes väites, justkui oleks mees tegutsenud endale teadmata ning somnambulismi seisundis. Riigikohus pidas vajalikuks täiendavalt lisada, et tõendamist leidnud asjaolud näitavad üheselt, et tegemist oli Vesiloo teadliku ja tahteliselt täielikult kontrollitud ründega. Kannatanul fikseeritud ohtrad vigastused pea eri piirkondades ja kätel viitavad selgelt sihipärasele ründetegevusele, mis ei ole vähimalgi määral ühitatav kaitseteesis esitatud somnambuulse käitumise sümptomitega. Triin Tulevit esindas kõigis kohtuastmetes vandeadvokaat Maria Mägi-Rohtmets. Oma lähisuhtevägivalla kogemusest kirjutas Tulev raamatu "Elus". Raamat oli kaupluseketi Rahva Raamat müügiedetabeli tipus. Üle aasta aja hiljem kaebas Rasmus Vesiloo Tulevi raamatus avaldatud info tõttu kohtusse, nõudes valuraha. Antud kohtuasi lõpetati kompromissiga, sest taolisi väiteid, mille üle Vesiloo kohtus kaebas, ei olegi võimalik tõendada. Vesiloo väitis kohtus, et Tulev on näidanud teda halvas valguses ning esitanud raamatus valeväiteid. 2015. aastal asutas Triin Tulev lähisuhtevägivallavastase mittetulundusühingu MTÜ Elus Fond ja juhib seda. Oma töö eest MTÜ Elus Fondi juhina pälvis Tulev 2018. aastal Tallinna Ülikooli ühiskondlikku aktiivsust tunnustava stipendiumi. Tema kirjutatud lõpuessee Bruno Mölderi juhendatud vaimufilosoofia kursusel "Mõtisklus ideaalsest ratsionaalsusest läbi keha-vaimu probleemi" avaldati 2021. aastal Tartu Ülikooli ajakirjas. Tema isa on helilooja Toivo Tulev. Triin Tulev valdab inglise, vene, soome ja saksa keelt; kesktasemel valdab ta ladina keelt, algtasemel tai ja prantsuse keelt. Tema hobideks on kiiruisutamine, aiandus ja filosoofia. "Eesti Juristide Liidu liikmete nimekiri" (PDF). EJL. VHK Muusikakool. "Lõpetajad". Tartu Ülikool. "Validity of reservations to international treaties. Kaitstud hindele "väga hea", Autor Triin Tulev". ESTER.ee. [1] https://kroonika.delfi.ee/artikkel/39568935/triin-tulev-sai-osa-vinges-hollywoodi-filmis https://kroonika.delfi.ee/artikkel/65512656/endine-tosielutaht-triin-tulev-tegi-oscari-vaarilises-tsunamiponevikus-verise-rolli https://elu.ohtuleht.ee/505873/triin-tulev-mangis-kuldgloobusele-esitatud-filmis https://www.youtube.com/watch?v=ELHIsQb2E7U https://www.piletilevi.ee/est/uudised/teatriuudised/kurt-tumm-ja-pime-laksid-kohtingule-16-06-2015/ Triin Tulev. "Modellina". Kroonika. "Goldfingers". "DJ Triin Tulev". Kroonika. "Triin Tulev kingib jõuludeks Eesti puuetega lastele muusikat ja mänguasju". Kroonika. 14 valeväidet Triin Tulevi elulooraamatust. Postimees, 20. apr 2017 Postimees. "Vägivalla vastu võitlev Triin Tulev pälvis maineka stipendiumi". Postimees. Tartu Ülikool. "Triin Tulev'i lõpuessee Bruno Mölder'i vaimu filosoofia kursusel, hinne "A". Lühendatud versioon". Tartu Ülikooli ajakiri.